રાજસ્થાનના રાજપૂતોએ ત્યારે જોધાબાઈના કેરેક્ટર અંગે વાંધો ઉઠાવ્યો હતો પરંતુ ગોવારીકરે રાજસ્થાનને બાદ કરતાં દેશના અન્ય ભાગમાં અને વિદેશોમાં આ ફિલ્મના રાઈટ્સ વેચીને કરોડો રૂપિયા કમાઈ લીધા હતા. આમિરખાનની ‘ફના’ ફિલ્મ સામે ગુજરાતમાં જે તે સમયે ખાસ્સો વિવાદ થયો હતો. કારણકે, આમીરખાને એક તબક્કે મેધા પાટકરના આંદોલનને સમર્થન આપ્યું હતું. ત્યારે ગુજરાતીઓની લાગણી દુભાઈ હતી, પરંતુ દેશના સેન્સર બોર્ડે ફના ફિલ્મને રજૂ કરવા પરવાનગી આપી હતી. ગુજરાતી વ્યવહારુ લોકોએ વચગાળાનો રસ્તો કાઢ્યો હતો અને ગુજરાતના તમામ થિયેટર માલિકોએ એક સ્વરે આ ફિલ્મ ન દર્શાવવાનો નિર્ણય સર્વસંમતિથી લીધો હતો. એકમાત્ર અપવાદ તરીકે જામનગરમાં આ ફિલ્મ રજૂ થઈ અને તોફાની તત્વોએ થિયેટરને આગચંપી કરી હતી. કમનસીબે, એ ઘટનાક્રમમાં એક વ્યક્તિનું મોત થયું હતું. ગુજરાતના શાણા થિયેટર માલિકો કાયદો અને વ્યવસ્થાના જોખમે કોઈપણ ફિલ્મ પ્રદર્શિત કરવાની બહાદુરીમાં માનતા નથી. ૨૦૦૨ના રમખાણો પર બનેલી ફિલ્મ ‘પરઝાનિયાં’ની શું હાલત થઈ હતી? એ ઘટનાક્રમ યાદ છે ને?